钦定古今图书集成/明伦汇编/氏族典/第211卷 > 《廖用贤尚友录》 > 毛德祖
## 钦定古今图书集成/明伦汇编/氏族典/第211卷 > 《廖用贤尚友录》 > 毛德祖

按《晋书毛宝传》，“宝宗人德祖兄弟五人，相携南渡，有
武干。荆州刺史刘道规以德祖为建武将军、始平太
守，徙涪陵太守。卢循之役，道规又以为参军，遭母忧。
刘裕伐司马休之，版补太尉参军、义阳太守，赐爵迁
陵县侯。从刘裕伐姚泓，所在克捷。裕嘉之，以为龙骧
将军、秦州刺史。裕子义真为雍州刺史，以德祖为中”
兵参军，领天水太守，还督河东、平阳二郡军事。及河
北覆败，德祖全军而归。裕方欲荡平关、洛，先以德祖
督九郡军事、冠军将军、荥阳京兆太守，以前后功，赐
爵灌阳县男。寻迁督司、雍、并三州诸军事、冠军将军、
司州刺史，戍武牢，为魏所没。德祖次弟嶷、嶷弟辩，并
有志节。嶷死于卢循之难，辩没于鲁宗之役，并奋不
顾命，为世所叹。